ועדת הכלכלה, כנסת 16, פרוטוקול מספר 355, 2005-02-08 11:30

אמנון כהן: צהריים טובים.

אמנון כהן: אני פותח את הישיבה בנושא תקנות הגבלת הפרסומת והשיווק של מוצרי טבק (צורת הצגתה של ההודעה), התשס"ה-2004.

אמנון כהן: בקשה לדיון לדיון מחדש.

לאה ורון: ראשית, נעמיד להצבעה את הבקשה לדיון מחדש.

אמנון כהן: מי הגיש את הבקשה לדיון מחדש?

לאה ורון: שר הבריאות ביקש לקיים דיון בטעות, והנוהל לקיים את הדיון זה בקשתו של יו"ר הוועדה לקיים דיון מחדש.

אמנון כהן: חבר-הכנסת דוד טל, אתה מסכים שנקיים דיון מחדש?

דוד טל: אני יכול להצביע נגד משרד הבריאות?

אמנון כהן: כרגע כן, כי הם לא מטפלים בכל עם ישראל.

אמנון כהן: אנחנו פותחים את הדיון, בתמיכת רוב חברי הכנסת שנמצאים בוועדה.

אילנה מישר: בסוף דצמבר התקיים דיון בוועדה והיא אישרה הצעה של משרד הבריאות לתקנות שקובעות את השלט שיש להתקין במקום שמוכרים סיגריות ומוצרי טבק אחרים, שמודיע על איסור הקיים למכירת מוצרי טבק לקטינים.

אמנון כהן: מה היה כתוב בשלט?

אילנה מישר: השלט לא השתנה, אבל הטעות שגילינו, אחרי שהוועדה אישרה את התקנות, זה שבטקסט של התקנות צויין מה גודל הפונטים של האותיות שבשלט ואחרי כן קיבלנו הודעה מגרפיקאי שהסביר שגודל הפונטים לא היה נכון ויצאו אותיות מאוד קטנות בשלט.

אילנה מישר: זאת כמובן לא היתה הכוונה.

אמנון כהן: איזה גודל היה ואיזה גודל אתם מבקשים?

אמנון כהן: כמה על כמה זה היה צריך להיות?

אילנה מישר: גודל השלט 40X50 ס"מ נשאר אותו דבר.

אילנה מישר: הבעיה היא שכתבנו בגוף התקנות שהגודל של הפונט הוא 67 נקודות דפוס ומתברר שהיה צריך להיות 192, וזה הבדל מאוד גדול.

אמנון כהן: אז מדובר על גודל אותיות בלבד ולא על תוכן?

אילנה מישר: כן, לא התוכן אלא רק גודל האותיות.

אילנה מישר: אחרי שגילינו את הטעות, והתקנות טרם נחתמו באותו שלב, ביקשנו להחליף את התקנות.

אילנה מישר: עכשיו, במקום לציין את גודל הפונטים, שזה יכול להיות בעייתי למי שלא מתמצא בזה, אנחנו אומרים שהשלט בצורתו צריכים להיות כמו בתוספת, ואז פשוט מגדילים את השלט הזה באופן פרופורציונלי וגרפיקאי יכול לקבל מאיתנו באתר האינטרנט את ההוראות הגרפיות, או שהוא יבנה את השלט בעצמו.

אמנון כהן: הגודל של השלט לא משתנה?

אילנה מישר: לא, גודל השלט נשאר אותו דבר.

אמנון כהן: גודל האותיות בתוך השלט משתנה?

אילנה מישר: היתה קודם סתירה בין התמונה לבין המלל.

אילנה מישר: עכשיו אנחנו מסירים את הסתירה.

אמנון כהן: לא הבנתי מה הסתירה.

אילנה מישר: אנחנו כתבנו בטקסט התקנות מה גודל הפונטים ובתמונה ראינו דבר אחר.

אילנה מישר: אי אפשר לחיות עם סתירה בין מה שכתוב בטקסט - -

אמנון כהן: מה היה כתוב קודם ומה שיניתם?

לאה ורון: עורכת-דין מישר, אולי תבהירי עוד פעם את העניין שהיתה סתירה בין התמונה לבין האות.

לאה ורון: אני לא מבינה.

אמנון כהן: לא, בין התמונה לבין מה שכתוב בתקנות.

אילנה מישר: בדיוק.

אילנה מישר: קודם היה בסעיף 1ר' לתקנות: "אותיות הכותרת מכירת סיגריות וכל מוצרי טבק אסור מתחת לגיל 18" יהיו בגופן "נרקיס שמן" בגודל 67.7 נקודות דפוס, יתר המילים יהיו בגופן נרקיס בגודל 21 נקודות.

אמנון כהן: למה חשוב לציין את כל הדברים הקטנים האלה?

אילנה מישר: נכון, אז ביטלנו.

אילנה מישר: זה היה בגירסה הקודמת.

אילנה מישר: עכשיו כתוב שהשלט יהיה בנוסח ובצורה כאמור בתוספת, בלי להיכנס לפרטים האלה שהסתבכנו איתם.

אמנון כהן: מה התוספת?

אילנה מישר: התוספת היא התמונה של השלט.

אמנון כהן: זאת אומרת, "תסתכל על זה ותעשה ככה".

אילנה מישר: בדיוק.

אמנון כהן: מה אומרת היועצת המשפטית של הוועדה?

אתי בנדלר: היועצת המשפטית של הוועדה הציעה גם בישיבה הקודמת שלא לציין את סוג הגופן בכלל כדי שלא יהיו תקלות, אבל משום מה הצעתה לא נשמעה.

אתי בנדלר: אני מברכת על השינוי המוצע.

אתי בנדלר: אני רק מציעה, למרות שיש עקרונות ודיני עונשין שלא מגישים כתב אישים על זוטי דברים וכיוצא באלה, אני מציעה שיהיה ברור ושתיווסף הוראה שסטייה שהיא לא מהותית, לא תחשב כסטיה לצורך העניין הזה, כדי שהדברים יהיו ברורים.

אתי בנדלר: למשל, אם השתמשו בגופן שהעובי של האות קצת יותר גדול, אלה דברים שוליים.

אמנון כהן: או קטן מידי.

אתי בנדלר: באופן שזה לא משנה, ובן אדם רגיל לא יבחין בהבדלים, היינו, סטיה קלה מצורת השלט.

אתי בנדלר: אני מבקשת שהוועדה תאשר את העיקרון, שסטיה קלה מצורת השלט, שאין בה כדי לפגוע בעיקר, אינה פוסלת את השלט.

אתי בנדלר: לגבי נוסח מדוייק, אני מציעה שתתייעצי עם הממונה על חקיקת משנה במשרד המשפטים, ואני אאשר את הנוסח על פי הסמכת הוועדה.

טלי שטיין: שזה לא ישליך על מקומות אחרים.

אתי בנדלר: או שתהיה חוות-דעת בכתב של משרד המשפטים, שסטיה קלה שאין בה ממש לא תחשב ומי שיסטה בצורה לא מהותית מהשלט, לא יראו אותו כאילו הוא לא מקיים את הוראות התקנות.

אתי בנדלר: אם הוועדה תאשר את העיקרון הזה, זה יבוא לידי ביטוי אחר-כך בתקנות או בחוות דעת של משרד המשפטים, ומבחינתנו זה יהיה אותו דבר.

דוד טל: אין לי מה לומר ומה להוסיף על מה שנאמר.

אמנון כהן: אנחנו עוברים להצבעה לאשר את ההצעה של השר דני נווה עם תוספת שביקשה היועצת המשפטית של הוועדה.

אמנון כהן: מי בעד התיקון?

אמנון כהן: ההחלטה עברה פה אחד.